পাঁচবারের বিশ্বসেরা ফুটবলার, তাঁর সম্পর্কে সতর্ক তো থাকতেই হয়। কিন্তু দলের খেলা বলে সাধারণত প্রকাশ্যে কেউ আলাদা করে চিহ্নিত করেন না নির্দিষ্ট কোনো খেলোয়াড়কে। তার ওপর পর্তুগাল এখন ইউরোপিয়ান চ্যাম্পিয়ন, দল হিসেবেই তাদের সমীহ করার কারণের অভাব নেই। ইনিয়েস্তাও জানেন সেটা, কিন্তু একটি স্প্যানিশ রেডিও চ্যানেলের সঙ্গে কথা বলতে গিয়ে কদিন আগে তিনি স্পষ্ট করেই চিহ্নিত করেছেন আসল চ্যালেঞ্জটা, ‘পর্তুগাল এমন একটি দল, যাদের হারাতে চাইলে মাঠে নিজেদের সেরাটাই ঢেলে দিতে হয়। আর বিশ্বকাপের মতো টুর্নামেন্টে ছোটখাটো ভুলও সর্বনাশ ডেকে আনতে পারে। মনে রাখা দরকার ওদের দলে আছে রোনালদো, যেকোনো দলেরই মূল অস্ত্র হতে পারে সে, পর্তুগালেরও তা-ই। আমাদের সতর্ক থাকতে হবে।’